กรมหม่อนไหม จับมือมหาวิทยาลัยเกษตรศาสตร์ สร้างมูลค่าเศษเหลือใช้จากไหมไทยหลากรูปแบบ ต่อยอดเชิงพาณิชย์
นายประกอบ เผ่าพงศ์ อธิบดีกรมหม่อนไหม กล่าวว่า กรมหม่อนไหม โดยสำนักวิจัยและพัฒนาหม่อนไหม ร่วมกับคณะสถาปัตยกรรมศาสตร์ มหาวิทยาลัยเกษตรศาสตร์ จัดทำโครงการพัฒนาออกแบบผลิตภัณฑ์เชิงสร้างสรรค์จากเศษผ้าไหมและสิ่งเหลือใช้จากการผลิตผ้าไหม เพื่อศึกษารูปแบบผลิตภัณฑ์ ที่มีความเหมาะสมกับเศษผ้าไหม ออกแบบและพัฒนาผลิตภัณฑ์จากเศษผ้าไหมให้เข้ากับนวัตกรรมสิ่งประดิษฐ์ทางเทคโนโลยีสมัยใหม่ จัดทำต้นแบบผลิตภัณฑ์จากเศษผ้าไหมที่เพิ่มมูลค่า และเผยแพร่ผลงานการออกแบบและพัฒนาผลิตภัณฑ์จากเศษผ้าไหมเพื่อเป็นประโยชน์แก่ผู้ประกอบการ นักออกแบบและผู้สนใจทั่วไป สามารถนำไปต่อยอดเพื่อใช้ในเชิงพาณิชย์การดำเนินงานในโครงการดังกล่าว เป็นการสร้างมูลค่าเศษเหลือใช้จากไหมไทย เพื่อให้สามารถนำมาประดิษฐ์เป็นชิ้นงานที่เหมาะสมสอดคล้องกับความต้องการของตลาด  โดยรวบรวมเศษผ้าไหมเหลือใช้จากการตัดเย็บจากกลุ่มเกษตรกรผู้ปลูกหม่อนเลี้ยงไหมในอำเภอปักธงชัย จังหวัดนครราชสีมา และได้รับความอนุเคราะห์เศษเส้นไหมเหลือใช้จากบริษัท จุลไหมไทย จำกัด  และทดลองทำแบบร่างและต้นแบบของผลิตภัณฑ์จากเศษผ้าไหม ร่วมกับนิสิตสาขาวิชานวัตกรรมการออกแบบผลิตภัณฑ์เชิงบูรณาการ คณะสถาปัตยกรรมศาสตร์ มหาวิทยาลัยเกษตรศาสตร์ จำนวน 15 รูปแบบ ซึ่งได้รับความร่วมมือจากหัวหน้าศูนย์สร้างสรรค์งานออกแบบเพื่อสิ่งแวดล้อม มหาวิทยาลัยเกษตรศาสตร์ พร้อมทีมงาน ประเมินรูปแบบที่มีความน่าสนใจ เหมาะสมและเป็นไปได้ที่สุดในการพัฒนาต่อเป็นผลิตภัณฑ์เชิงพาณิชย์ ผลงานที่เหมาะสมในในการพัฒนาต่อเป็นผลิตภัณฑ์เชิงพาณิชย์ มีจำนวน 5 รูปแบบ โดยนำผลงานต้นแบบดังกล่าวเข้าร่วมจัดแสดงในงาน Sustainability Expo 2022 ซึ่งเป็นงานมหกรรมด้านความยั่งยืนที่ยิ่งใหญ่ที่สุดในอาเซียน ในแนวคิดสมดุลที่ดีเพื่อโลกที่ดีกว่า (Good Balance, Better World) เมื่อวันที่ 26 กันยายน – 2 ตุลาคม 2565 ที่ศูนย์การประชุมแห่งชาติสิริกิติ์ กรุงเทพมหานคร